2ኛ ዙር ከተማ አቀፍ የንባብ ሳምንት ተጀመረ
 “ማንበብ ሙሉ ሰው ያደርጋል” በሚል መሪ ሀሳብ የ2ኛ ዙር ከተማ አቀፍ የንባብ ሳምንት አውደ ርዕይ መርሐግብር ተጀመረ፡፡መርሐግብሩ በአዲስ አበባ ባህል፣ ኪነ-ጥበብና ቱሪዝም ቢሮ የተዘጋጀ ሲሆን፣ ትውልዱን የተሻለ የንባብ ልምድ እንዲኖረው ለማድረግ ያለመ ነው ተብሏል፡፡የአዲስ አበባ የባህል፣ ኪነ-ጥበብና ቱሪዝም ቢሮ ሀላፊ ፋኢዛ መሀመድ የማንበብ ሚናው ከፍተኛ መሆኑን ገልፀው፣ አውደ ርዕዩ የከተማውን ህዝብ የንባብ ፍላጎት ለማሳደግ፣ መፅሐፍትን ለማስተዋወቅና የመፅሐፍት ሻጮችን ለማበረታታት ከፍተኛ አስተዋፅኦ  እንዳለው ተናግረዋል፡፡በአውደ ርዕዩ የተለያዩ መፅሐፍት  የቀረቡ ሲሆን፣ ትውልዱን በተለያዩ ርዕሰ ጉዳዮች ዙርያ ዕውቀት በማስጨበጥ የተሻለችና የተረጋጋች ሀገርን ለመፍጠር ጉልህ አስተዋፅኦ እንዳለም ተገልጿል፡፡(በብርሃኑ አበራ)